recursal/SuperWikiNEXT-32B huggingface dataset:
Papyrus LXX Oxyrhynchus 3522
**Papyrus LXX Oxyrhynchus 3522**, (P.Oxy.L 3522; Rahlfs 857) - bevat fragmente van 'n manuskrip in Koine Grieks van die Septuagint (LXX), geskryf in pap vorm in rolvorm. As een van die manuskripte wat by Oxyrhynchus ontdek is, is dit gekatalogiseer met die nommer 3522. Paleografies is dit gedateer tot die 1ste eeu nC.

Hierdie fragment bevat Job 42,11-12, en bevat die naam van God YHWH in paleo-Hebreeus.

κ]αι εθαυμασαν οσα επ[ηγα  

γε]ν ο 𐤉𐤄𐤅𐤄 επαυτον εδ[ωκε  

δε ]αυτω εκαστος αμναδα μι  

αν] και τετραχμον χρυσουν  

α]σημον ο δε 𐤉𐤄𐤅𐤄‎‎ ευλογη  

σ]εν τα εσχατα ϊωβ η τα [εμ  

π]ροσθεν ην δε τα κτ[ηνη  

αυτου προβα]τα μυρια[ τε

Bibliografie
------------

* Meyer, Anthony R. (2017). *The Divine Name in Early Judaism: Use and Non-Use in Aramaic, Hebrew, and Greek* (PDF). McMaster University. Geargiveer vanaf die oorspronklike (PDF) op 26 Julie 2019. Besoek op 10 Mei 2020.AS1-onderhoud: ref=harv (link)
’n **Vlagterminologiese simbool** word deur vlagterminoloë gebruik om sekere fasette van nasionale vlae aan te dui, soos bv. waar dit gebruik word, wie dit gebruik en hoe die vlag lyk. Die stel simbole wat in hierdie artikel gebruik word staan bekend as **internasionale vlagidentifikasiesimbole**, en is naamlik deur Whitney Smith opgestel.

### Nasionale vlagvariante in gebruik

Sommige lande gebruik ’n enkele ontwerp wat dien as nasionale vlag in alle gebruikskontekste; ander lande gebruik veelvuldige vlae wat dien as die nasionale vlag, afhangende van die konteks, bv. deur wie, en waar die nasionale vlag vertoon word. Die ses basiese gebruikskontekste (en moontlike variante van ’n nasionale vlag) is:

* **burgerlike vlag** – Gebruik deur landsburgers op land
* **staatsvlag** – Gebruik op openbare geboue
* **oorlogsvlag** – Gebruik op militêre geboue
* **burgerlike vaandel** – Gebruik op privaatvaartuie (visserskepe, seiljagte, ens.).
* **staatsvaandel** – Gebruik op onbewapende staatsvaartuie
* **oorlogsvaandel** – Gebruik op oorlogskepe

In praktyk kan ’n enkele ontwerp geassosieer word met vele gebruike; byvoorbeeld, ’n enkele ontwerp kan ’n dubbele rol dien as  **oorlogsvlag en -vaandel**. Selfs met sulke kombinasies is hierdie raamwerk onvolledig: sommige lande definieer ontwerpe vir gebruikskontekste wat nié in hierdie skema uitgedruk kan word nie, soos lugmagvaandels (apart van oorlogsvlae en -vaandels wat as die nasionale vlag by lugmagbasisse gebruik word; sien Koninklike Lugmagvaandel as voorbeeld) en burgerlike lugvaartvaandels.

### Ander simbole

Verdere simbole word gebruik om te beskryf hoe ’n vlag lyk, byvoorbeeld of dit verskillende ontwerpe aan weerskante van die vlag het, of om aan te dui dat die vlag vertikaal in plaas van horisontaal gehys moet word, e.s.m. Die volgende simbole is in algemene gebruik:

* Die normale of *de jure* weergawe van vlag, of die voorkant daarvan
* ’n Voormalige ontwerpvoorstel wat nooit amptelik aanvaar is nie
* ’n Gerekonstrueerde ontwerp, gebaseer op waarnemings uit die verlede
* Agterkant van die vlag
* Aanvaarbare variant van die vlagontwerp
* Alternatiewe weergawe van die vlag
* *De facto* weergawe van die vlag
* Vlag toon verskillende ontwerpe op die voor- en agterkant
* Voorkant van die vlag moet só gehys word dat die vlagpaal aan die toeskouer se regterkant is
* Ontwerp is amptelik gemagtig deur die regering van ’n nasie om daardie nasie te verteenwoordig
* Ontwerp is in die verlede gebruik, maar is nou laat vaar (hierdie simbool is nie deel van Smith se oorspronklike stel nie)
* Agterkant is ’n spieëlbeeld van die voorkant
* Agterkant is ooreenkomstig met die voorkant
* Inligting op die agterkant is nie beskikbaar nie
* Vlag kan vertikaal gehang word deur dit op ’n gewone paal te hys en die paal dan negentig grade te draai
* Vlag kan vertikaal gehang word indien die ontwerp eers gedraai word
* Vertikale hysmetode van die vlag is onbekend
* Ontwerp het geen element wat geroteer kan word nie
* Vlag kan slegs vertikaal gehys word

Sien ook
--------


|  |  |
| --- | --- |
|  | ***Vlae en wapensportaal*** |

* Vlagterminologie
'n **Ontwerpspatroon** identifiseer en isoleer die sleutelaspekte van algemene ontwerpsprobleme en verskaf algemene oplossings vir hierdie probleme binne die gegewe probleemdomein.

In die geval van objekgeoriënteerde programontwerp, verskaf ontwerpspatrone algemene abstraksies vir die skepping van herbruikbare objekgeoriënteerde ontwerpe.

Ontwerpspatrone identifiseer:

* Deelnemende klasse
* Konkrete instansies van hierdie klasse
* Die rolverdelings en interaksies tussen klasse en objekte
* Verdeling van verantwoordelikheid tussen klasse en objekte

Oorsprong
---------

Die konsep van ontwerpspatrone is aanvanklik deur die argitek Christopher Alexander *et al* gepubliseer. Hy het die oplossings vir algemene ontwerpsprobleme in argitektuur en stadsbeplanning geïdentifiseer.

In 1987 het Kent Beck and Ward Cunningham begin eksperimenteer met die toepassing van ontwerpspatrone in programontwerp en het hulle bevindinge voorgedra by die OOPSLA-konverensie van daardie jaar.

Ontwerpspatrone het baie populêre byval begin vind na die publikasie van die boek **Design Patterns: Elements of reusable Object-Orientated Software** deur Erich Gamma, Richard Helm, Ralph Johnson en John Vlissides
**Oop teïsme**, ook bekend as **oop teologie** en die **oopheid van God**, is ‘n poging om die voorkennis van God in verhouding met die mens se vrye wil te verklaar. Die argument vir oop teïsme is hoofsaaklik dit: mense is waarlik vry; as God die toekoms volkome geken het, kon die mens nie waarlik vry wees nie. Dus, God weet nie heeltemal alles omtrent die toekoms nie. Oop teïsme is van mening dat die toekoms nie geken kan word nie. Derhalwe weet God alles wat geken kan word, maar Hy ken nie die toekoms nie.

Oop teïsme baseer hierdie oortuiging op Skrifgedeeltes wat beskryf hoe God "Sy mening verander" of "verbaas is" of "skynbaar kennis verwerf" (Genesis 6:6; 22:12; Exodus 32:14; Jona 3:10). In die lig van die baie ander Skrifgedeeltes wat God se kennis van die toekoms bekend maak, moet die aangehaalde Skrifgedeeltes so verstaan word dat God Homself aan ons uitdruk op maniere wat ons kan begryp. God weet wat ons gaan doen en gaan besluit, maar Hy "verander Sy mening" met betrekking tot Sy handelinge gebaseer op ons handelinge. God se teleurstelling in die boosheid van die mens beteken nie dat Hy nie geweet het dat dit gaan plaasvind nie.

In teenstelling met oop teïsme, verklaar Psalm 139:4, 16, "Want daar is nog geen woord op my tong nie – of U, HERE, U ken dit geheel en al… en in U boek is hulle almal opgeskrywe: dae dat alles bepaal was, toe nog geeneen van hulle daar was nie." Hoe kan God ingewikkelde besonderhede omtrent Jesus Christus in die Ou Testament voorspel as Hy nie die toekoms ken nie? Hoe kan God ons ewige verlossing op enige wyse waarborg as Hy nie weet wat die toekoms inhou nie?

Ten laaste, oop teïsme faal daarin omdat dit poog om die onverklaarbare te verklaar – die verhouding tussen God se voorkennis en die mensdom se vrye wil. Net soos die uiterste vorms van Calvinisme faal omdat hulle van mense niks meer maak as vooraf geprogrammeerde robotte nie, so faal oop teïsme omdat dit God se waaragtige alwetendheid en oppergesag verwerp. God moet deur geloof verstaan word, want "sonder geloof is dit onmoontlik om God te behaag" (Hebreërs 11:6a). Oop teïsme is dus nie Skriftuurlik nie. Dit is eenvoudig ‘n ander manier vir die beperkte mens om die Oneindige God te probeer verstaan. Oop teïsme moet deur die volgelinge van Christus verwerp word. Terwyl oop teïsme ‘n verduideliking is vir die verhouding tussen God se voorkennis en menslike vrye wil, is dit nie ‘n Bybelse verduideliking nie.
Die Palácio do Planalto
Die **Palácio da Planalto** (Afrikaans: "Paleis van die Plato") is die amptelike werkplek van die staatspresident van Brasilië en geleë op die Praça dos Três Poderes ("Plein van die Drie Magte") in die hoofstad Brasília. Vanweë sy funksie as die Brasiliaanse regeringsetel word die term *o Planalto* dikwels as 'n metoniem vir die uitvoerende gesag van Brasilië se regering gebruik.

Alhoewel die paleis die hoofkantoor van die staatspresident huisves, dien 'n ander gebou, die Palácio da Alvorada, as sy ampswoning. Naas die president het ook 'n aantal belangrike raadgewers, waaronder die visepresident en die stafhoof hulle kantore in die *Palácio da Planalto*, terwyl die ander departemente langs Brasília se monumentale Esplanada dos Ministérios lê.

Argitektuur
-----------

Uitsig oor die nabygeleë Nasionale Pawiljoen van Brasilië
Die saal waar staatsgaste ontvang en buitelandse diplomate geakkrediteer word
Die Palácio do Plantalto is deur die bekende Brasiliaanse argitek Oscar Niemeyer ontwerp, wat ook die meeste ander belangrike geboue in die Brasiliaanse hoofstad geskep het. Die grondliggende idee was 'n ontwerp van fyn linies en golwe vir die kolomme en die buitestruktuur, wat 'n simplistiese en moderne voorkoms aan die gebou gee. Die boubedrywighede het op 10 Julie 1958 begin, en die paleis is op 21 April 1960 ingewy. Die tuine is deur die landskapsargitek Roberto Burle Marx ontwerp.

Die paleis beslaan vier verdiepings met 'n totale oppervlakte van 36 000 vierkante meter. Vier aangrensende geboue maak deel uit van die kompleks.

Kunswerke
---------

Die Palácio do Planalto se kunsversameling behels kunswerke wat deur bekende Brasiliaanse en buitelandse kunstenaars geskep is, waaronder skilderye, skulpture en muurtapyte. Daarnaas pronk die paleis met pragtige meubels, porselein van die *Companhia das Índias* (Indiese Kompanjie) en Portugese silwerkuns uit die 18de eeu.

Van die kunswerke is eksklusief vir die paleis geskep, soos die muurtapyt *Músicos* ("Musikante"), wat in opdrag van die argitek Oscar Niemeyer deur die kunstenaar Di Cavalcanti geskep is.

Toegang aan die publiek en veiligheid
-------------------------------------

Die paleis staan slegs op Sondae tussen 9:30 en 13:00 uur oop vir die publiek. Gidse neem groepe van maksimaal 25 besoekers op rondleidings wat dertig minute duur.

Op weekdae is die paleis slegs toeganklik vir personeel. Die paleis word deur die Presidensiële Garde beskerm, 'n onderafdeling van die Brasiliaanse leër.

Sien ook
--------

* Palácio da Alvorada
| **Verona****Verona/Veròna**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Italië |
|  **Administratiewe gewes** |  Veneto |
|  **Koördinate** | 45°26′N 10°59′O﻿ / ﻿45.433°N 10.983°O﻿ / 45.433; 10.983 |
|  **Stigting** | 550 v.C. |
|  **Oppervlakte:** |   |
|  - Totaal | 206,63 vk km |
|  **Hoogte bo seevlak** | 59 m |
|
|
|  **Bevolking:** |   |
|  - Totaal (2021) | 258 031 |
|  - Bevolkingsdigtheid | 1 200/vk km |
|  **Tydsone** | UTC +1 (MET) |
|  - Somertyd | UTC +2 (MEST) |
|
|  **Burgemeester** | Federico Sboarina |
|  **Amptelike webwerf** | *comune.verona.it* |
|

**Verona** (uitgespreek [veˈro(ː)na]) is 'n belangrike toerisme-stad in die noorde van Italië en die hoofstad van die gelyknamige provinsie. Met 'n bevolking van 258 031 (2021) is Verona die grootste stedelike nedersetting in die *Terraferma*, die historiese vastelandse besittings van die Republiek Venesië, asook die tweede grootste nedersetting in die huidige administratiewe streek Veneto. Verona is in 2000 deur Unesco as wêrelderfenisgebied gelys. Die stad is in die Povlakte langs die Adigerivier en sowat 25 km oos van die Gardameer geleë.

Die Romeinse amfiteater is tans bekend as *Arena di Verona*
Uitsig oor die Piazza Bra
Die Romeinse boogbrug *Ponte Pietra* oor die Adige teen sononder
Die *Balcone di Giulietta* is in werklikheid 'n sarkofaag wat teen die fasade geplak is
Die stad is bekend as die plek waar William Shakespeare se tragedie *Romeo en Juliet* (Romeo en Julia) afspeel. Alhoewel die tragedie geen historiese wortels het nie (behalwe vir twee Italiaanse novelles), word na een van Verona se historiese woongeboue verwys as die *Casa de Giulietta* (Huis van Julia). Die Julia-balkon in sy binnehof het in die 1930's as toeristetrekpleister ontstaan.

Die belangrikste besienswaardigheid van Verona is die goed bewaarde Romeinse amfiteater wat in 50 n.C. ontstaan het met sitplekke vir 20 000 besoekers. Hier word jaarliks operafeeste, rock- en popkonserte gehou. Die uitgestrekte plein *Piazza Bra*, waar die amfiteater geleë is, word oorheers deur historiese paleise en burgerhuise uit die tydperk tussen die 16de en 18de eeu. Dit was een van die gasheerstede tydens die FIFA Sokker-Wêreldbekertoernooi in 1990.
**Nezahualcoyotl** (Texcoco, 28 April 1402 - aldaar, 4 Junie 1472) was koning van Acolhuacan, 'n deelstaat van die Asteekse Ryk. Hy was ook 'n digter en 'n filosoof.

Lewe
----

Onder sy bestuur beleef die hoofstad Texcoco 'n bloeitydperk. Dié word die belangrikste stad, naas Tenochtitlan, in die Asteekse Ryk. Nezahualcoyotl was 'n bekende digter, filosoof en kunsliefhebber. Hy was ook vaardig in tegniese sake. Daar word van hom gesê dat hy persoonlik die dyk deur die Texcocomeer ontwerp het. Hy laat bonop 'n botaniese- en dieretuin aanlê. Hy laat die wette van Texcoco opskryf en dit word bewaar in 'n biblioteek, die eerste in die Amerikas. Die Spaanse veroweraars sou Texcoco later "die Athene van die westelike halfrond" noem.

Nezahualcoyotl was die seun van koning Ixtlilxochitl I en sy vrou Matlalcihuatzin, 'n dogter van die Asteekse keiser Huitzilihuitl. Nezahualcoyotl het vanuit 'n boom gesien hoe sy vader in 1418 of 1419 deur koning Tezozomoc van Atzcapotzalco vermoor word. Nezahualcoyotl word hierna gevange geneem. Met behulp van 'n vriend van sy vader sou hy egter oorleef. Die vriend trek homself aan soos Nezahualcoyotl en die soldate van Tezozomoc maak hom dood, in die veronderstelling dat hy Nezahualcoyotl is. Nezahualcoyotl slaag egter daarin om te ontvlug na Tenochtitlan waar hy sweer om die dood van sy vader te wreek.

Tezozomoc sterf in 1426 en word opgevolg deur sy seun Maxtla. Maxtla poog om Nezahualcoyotl in sy paleis te lok om hom te vermoor. Nezahualcoyotl ontdek die aanslag vroegtydig en slaag daarin om te ontsnap. Maxtla stel 'n losprys op sy kop in. Die volgende paar jaar swerf Nezahualcoyotl deur die berge rond. Nezahualcoyotl word egter nog steeds gesteun deur sy bevolking. Saam met andere edellui wie genoeg gehad het van Maxtla se tirannieke bewind dring hulle sy paleis binne, sleep hom uit 'n bad en maak hom dood. Nezahualcoyotl word op die troon geplaas. Sederdien word Nezahuatlcoyotl in Meksiko beskou as 'n simbool van verset teen onderdrukking en tirannie.

Hy was 'n aanhanger van 'n monoteïstiese godsdiens gefokus op die godheid Tloque Nahuaque, terwyl die grootste deel van sy bevolking aanhangers was van die politeïstiese Asteekse godsdiens. Om sy onderdane nie te kwets nie bestee Nezahualcoyotl egter ook aandag aan die tradisionele Asteekse gode.

Nezahualcoyotl probeer die selfstandigheid van Texcoco ten opsigte van invloed vanuit Tenochtitlan te bewaar. Hy bedryf 'n politiek wat byna pasifisties van aard is. Nezahualcoyotl verwerp die Asteekse oorlogsugtigheid en was 'n teenstander van die gebruik van die blommeoorlog om krygsgevangenes te buit vir menseoffers deur die Asteke.

Daar is ongeveer 30 gedigte van Nezahualcoyotl wat bewaar gebly het. 'n Bekende gedig wat begin met: "die hele aarde is ‘n graf, en niks kan daaraan ontsnap nie" word verkeerdelik aan hom toegeskryf. Die idee en taal in die gedig kom nie met sy idees ooreen nie.

Nezahualcoyotl sterf in 1472 op 70-jarige leeftyd. Hy laat 110 kinders na, van tallose vroue en byvroue. Hy word opgevolg deur sy seun Nezahualpilli.

Hy word afgebeeld op die honderd Meksikaanse peso banknoot en die stad Ciudad Nezahualcóyotl is na hom vernoem.
***The Jerusalem Post*** is 'n breëbladkoerant wat in Jerusalem, Israel, gebaseer is. Dit is in 1932 gestig deur Gershon Agron tydens die Britse mandaat van Palestina as *The Palestine Post*. In 1950 is die naam verander na *The Jerusalem Post*. In 2004 is die koerant deur Mirkaei Tikshoret gekoop, 'n gediversifiseerde Israeliese mediafirma wat deur belegger Eli Azur beheer word. In April 2014 het Azur die koerant *Maariv* bekom. Die koerant word in Engels uitgegee en het voorheen ook 'n Franse uitgawe gedruk.

Die koerant, wat voorheen as linksgesind beskou is, het in die laat 1980's 'n merkbare verskuiwing na regs ondergaan. Vanaf 2004 het redakteur David Horovitz die koerant na die sentrum geskuif, en sy opvolger in 2011, Steve Linde, het belowe om gebalanseerde nuusdekking te verskaf tesame met sienings van regoor die politieke spektrum. In April 2016 het Linde uitgetree as hoofredakteur en is vervang deur Yaakov Katz, 'n voormalige militêre verslaggewer vir die koerant wat voorheen gedien het as 'n raadgewer van Naftali Bennett, destyds minister van ekonomie en diaspora-sake, tans die eerste minister van Israel.

Die koerant beweer dat dit in die Israeliese sentrum is met sy redaksionele lyn wat krities is oor politieke korrupsie, wat die skeiding van godsdiens en staat in Israel ondersteun en teen eensydige toegewings aan die Palestyne is. Dit is ook 'n sterk voorstander van groter investering deur die staat Israel in die wêreld-jodedom en opvoedkundige programme vir die Joodse diaspora.

In 2011 is Horovitz opgevolg deur die koerant se besturende redakteur, Steve Linde, wat voorgegee het dat hy politieke matigheid en balans handhaaf. Yaakov Katz, die koerant se voormalige militêre ontleder en 'n genoot by die Nieman-stigting vir Joernalistiek, het Linde in April 2016 opgevolg.

Webblad
-------

**JPost.com** is in Desember 1996 bekendgestel. Die huidige weergawe daarvan bevat ook 'n ePaper-weergawe van die dagblad, 'n reeks tydskrifte en ander webweergawes van die Groep se produkte. Die webwerf is 'n entiteit apart van die dagblad. Terwyl verslaggewers gedeel word, word dit deur verskillende spanne bestuur. Sy personeel is in Tel Aviv gevestig, terwyl die koerantkantore in Jerusalem geleë is.

Die webwerf bevat argiewe wat terugdateer tot 1989, en die versteksoektog op die webwerf stuur gebruikers na argieflyste, aangedryf deur ProQuest, waar artikels gekoop kan word. Gratis borrels van die artikel is ook beskikbaar, en volledige artikels is beskikbaar wanneer direk vanaf navigasie binne JPost.com of vanaf 'n soekenjin geskakel word.
***The Office*** is 'n Amerikaanse sitkom-televisiereeks wat die alledaagse werklewe van kantoorwerknemers in die Scranton, Pennsilvanië-tak van die fiktiewe Dunder Mifflin Paper Company uitbeeld. Dit is vanaf 24 Maart 2005 tot 16 Mei 2013 op NBC uitgesaai en strek oor 'n totaal van nege seisoene. Gebaseer op die 2001–2003 BBC-reeks met dieselfde naam geskep deur Ricky Gervais en Stephen Merchant, is dit vir Amerikaanse televisie aangepas deur Greg Daniels, 'n veteraanskrywer vir *Saturday Night Live, King of the Hill* en *The Simpsons*. Dit is mede-vervaardig deur Daniels se Deedle-Dee Productions, en Reveille Productions (later Shine America), in samewerking met Universal Television. Die oorspronklike uitvoerende vervaardigers was Daniels, Gervais, Merchant, Howard Klein en Ben Silverman, met talle ander wat in latere seisoene bevorder is.

Soos sy Britse eweknie, is die reeks in 'n enkelkamera-opstelling verfilm sonder 'n ateljee-gehoor of 'n lagsnit om die voorkoms van 'n werklike dokumentêr te simuleer. Die reeks het op NBC gedebuteer as 'n middelseisoenvervanger en het 201 episodes uitgesaai. *The Office* het oorspronklik Steve Carell, Rainn Wilson, John Krasinski, Jenna Fischer en B. J. Novak as die hoofrolle gehad; die reeks het egter talle veranderinge aan sy ensemble-rolverdeling beleef tydens sy aanloop. Bekende sterre buite die oorspronklike hoofrol sluit in Ed Helms, Amy Ryan, Mindy Kaling, Craig Robinson, James Spader, Ellie Kemper en Catherine Tate.

*The Office* het gemengde resensies gekry tydens sy kort eerste seisoen, maar die volgende seisoene, veral dié met Carell, het aansienlike lof van televisiekritici ontvang, aangesien die program se karakters, inhoud, struktuur en toon aansienlik van die Britse weergawe verskil het. Hierdie seisoene is ingesluit op verskeie kritici se jaareinde se top TV-reekslyste, en het verskeie toekennings gewen, soos 'n Peabody-toekenning in 2006, twee Screen Actors Guild-toekennings, 'n Golden Globe-toekenning vir Carell se toneelspel, en vier Primetime Emmy-toekennings, insluitend een vir Uitstaande komediereeks, in 2006. Die agtste seisoen is gekritiseer vir 'n afname in kwaliteit. Baie het Carell se vertrek in seisoen sewe as 'n bydraende faktor gesien; die negende en laaste seisoen het egter die reeks se lopie met 'n oor die algemeen positiewe reaksie beëindig. Die reekseindepisode, wat oorspronklik op 16 Mei 2013 uitgesaai is, is deur 'n geskatte 5,69 miljoen kykers gekyk en het kritieke lof gekry. In 2016 het *Rolling Stone* *The Office* aangewys as een van die 100 grootste televisieprogramme van alle tye.
Voorblad van *The New York Times* op 29 Julie 1914.
***The New York Times*** (***NYT***) is 'n Engelstalige Amerikaanse dagblad wat in 1851 in New York Stad gestig is en sedertdien ononderbroke in daardie stad gepubliseer word. *The New York Times* het 108 Pulitzer-pryse gewen, meer as enige ander nuusorganisasie. Die dagblad se webwerf is die gewildste koerantwebwerf in Amerika, met meer as 30 miljoen unieke besoekers per maand.

Alhoewel die gedrukte weergawe van die koerant die grootste plaaslike metropolitaanse koerant in die Verenigde State is, is dit algeheel die tweede grootste koerant, na *The Wall Street Journal*. Die weekdagsirkulasie het sedert 1990, soos met die meeste ander koerante, tot minder as 'n miljoen eksemplare per dag gedaal. Teen middel 2022 was dit 329 781. Die *New York Times* se bynaam is "the Old Gray Lady", en word lank reeds binne die industrie as 'n nasionale "koerant van oorkonde geag. Die koerant word deur The New York Times Company besit, wat ook agttien ander koerante, insluitende die *International Herald Tribune* en *The Boston Globe*, uitgee. Die maatskappy se voorsitter is Arthur Ochs Sulzberger jr. wie se familie die koerant sedert 1896 beheer.

Die koerant se leuse, wat in die boonste linkerhoek van die voorblad gedruk word, is "All the News That's Fit to Print" (Engels, *Al die nuus wat geskik is om gedruk te word*). Die *New York Times*-webwerf (NYTimes.com) se leuse is "All the News That's Fit to Click" (*Al die nuus wat geskik is om op geklik te word*). Die koerant word in afdelings verdeel: nuus, opinie, besigheid, kuns, wetenskap, sport, mode, huis, en funksies (*features*). Die *New York Times* het by die agtkolomformaat gebly nadat die meeste koerante na ses kolomme oorgeskakel het, en dit was een van die laaste koerante om kleurfotografie in gebruik te neem.

Aanlyn inhoud is beskikbaar deur 'n gemeterde betaalmuur, wat in 2011 opgerig is. 'n Besoeker kan maandeliks tien artikels gratis lees, en moet dan 'n abonnement aangaan om meer artikels te lees. Wanneer die betaalmuur verskyn, kan gebruikers egter eenvoudig die deel van die webadres wat na .html kom, skrap, en die bladsy herlaai om die volle artikel te sien. Daar bestaan ook mobiele toepassings om inhoud vanaf mobiele toestelle te bereik, soos Android-toestelle en Apple se iOS-platform.
**Catharina-Amalia, Prinses van Oranje** (Catharina-Amalia Beatrix Carmen Victoria; gebore 7 Desember 2003) is die erfgenaam van die troon van die Koninkryk van Nederland, wat bestaan uit die samestellende lande Aruba, Curaçao, Nederland en Sint Maarten.

Herkoms
-------

Catharina-Amalia is die oudste kind van koning Willem-Alexander en koningin Máxima van die Nederlande. Sy het die erfgenaam van die Nederlandse troon geword toe haar pa die troon op 30 April 2013 bestyg het.

Prinses Catharina-Amalia het twee jonger susters: prinses Alexia (gebore in 2005) en prinses Ariane (gebore in 2007). Sy woon saam met haar ouers en een van haar susters in Huis ten Bosch paleis in Den Haag.

Opvoeding
---------

Catharina-Amalia was vanaf Desember 2007 op skool by die openbare laerskool *Bloemcampschool* in Wassenaar.  Sy het die Christelijk Gimnasium Sorghvliet in Den Haag bygewoon, waar haar tante Prinses Laurentien ook was. Sy het in Junie 2021 gegradueer. Met die gradeplegtigheid het sy aangekondig dat sy 'n brugjaar sou neem en geweier om haar reg op € 1,6 miljoen per jaar in inkomste vir die tydperk te aanvaar, en bygevoeg dat dit haar "ongemaklik sou maak solank ek niks doen in ruil daarvoor nie".

Haar verjaarsdae word tradisioneel gevier met 'n konsert in die Kloosterkerk in Den Haag, wat deur ambassadeurs en lede van die koninklike huishouding en die Staatsraad van Nederland bygewoon word. Sy praat Nederlands, Engels en Spaans. Daarbenewens het sy klasse in Mandaryn-Chinees geneem.

Catharina-Amalia se ouma aan vaderskant, koningin Beatrix, het op 30 April 2013 geabdikeer en haar pa het die troon bestyg. Catharina-Amalia, as die nuwe erfgenaam, het die titel Prinses van Oranje aangeneem en die eerste geword om dit in eie reg te doen. Prinses Catharina-Amalia het haar setel in die Adviesafdeling van die Staatsraad van Nederland ingeneem toe sy op 18 mondig geword het.
**Hoessein bin Abdoellah** (Arabies: حسين بن عبد الله, *Ḥusayn ibn ʿAbdullāh*; gebore op 28 Junie 1994) is die regmatige troonopvolger van koning Abdoellah II van Jordanië. Hy behoort tot die Hasjemitiese familie, wat sedert 1921 oor die land regeer.

Lewe
----

Hy is op 28 Junie 1994 in Amman gebore as die oudste kind van die destydse prins Abdoellah en sy vrou, prinses Rania. Hy beskou homself as ’n afstammeling van die profeet Mohammed, deur Mohammed se dogter Fatimah, en van Ali, die vierde kalief. Die Hasjemiete het 700 jaar lank oor Mekka regeer totdat dit deur die Huis van Saoed verower is, en regeer sedert 1921 oor Jordanië.

Hoessein, wat tans ’n 1ste luitenant in die Jordaniese weermag is, het sy opvoeding in Jordanië begin en in 2016 ’n graad in internasionale geskiedenis aan die Georgetown-universiteit in Washington, D.C. behaal. Sedert hy in 2012 meerderjarig geword het, het hy op verskeie geleenthede as regent opgetree en het hy sy pa op ’n paar plaaslike en internasionale besoeke vergesel. Hoessein is in beheer van die Kroonprinsstigting, wat verantwoordelik is vir ’n tegniese universiteit en ’n paar wetenskaplike en humanitêre inisiatiewe. 

In 2015, op 20-jarige ouderdom, was Hoessein die jongste persoon wat voorsitter van ’n sessie van die VN se Veiligheidsraad was. Nadat hy in 2017 aan Sandhurst in Brittanje gegradueer het, het hy ’n wêreldwye debuut gemaak toe hy die VN se Algemene Vergadering in September toegespreek het. Waarnemers vermoed hy sal eersdaags begin om ’n prominenter rol in Jordanië en oorsee te speel.
Gebraaide hoenderporsies
Heel hoenders op 'n supermark se spitbraaier
'n Heel gebraaide hoender
**Hoendervleis** is die vleis afkomstig van 'n hoender. Dit is die vleissoort wat die meeste geëet word ter wêreld. Hoender word as deel van 'n maaltyd soos middagete of aandete geëet. Dikwels is dit ook 'n spesialiteit in 'n restaurant of tydens feesdae soos Paasfees en Kersfees. Hoendervleis word, net soos die vleis van ander pluimvee (voëls), witvleis genoem. Dit is in teenstelling met die rooivleis van soogdiere.

Hoendervleis kan op baie maniere voorberei word as voedsel, byvoorbeeld gerooster, op 'n braaier, gebak of gekook met allerlei kruie en speserye, selfs gekook in sop.

Verskillende geregte
--------------------

* Braaihoender
* Heel hoender, gevul of nie
* Halwe hoender
* Hoenderpote / hoenderkoppe (ook genoem "walkie-talkies")
* Hoendervlerkies ('n variant hiervan is "hot wings", 'n pikante dis van hoendervlerkies)
* Boudjies (die onderste gedeelte van die hoenderboud word voorgesit by buffetetes)
* Hoenderborsies
* Hoenderlewers en -magies (peri-peri of nie)
* Hoender à la King
* Hoender Kiëf

Gesondheidsrisiko's van hoendervleis
------------------------------------

Salmonella kom gereeld op rou hoender voor, daarom is dit baie belangrik dat hoender altyd goed gaargemaak word en beslis nie rooi dele toon nie.

As gevolg van hierdie risiko's staan daar op die etiket van pluimveevleis in Europa 'n waarskuwing met die volgende teks:

|  |  |  |
| --- | --- | --- |
|  | "Let op, moenie skadelike bakterieë 'n kans gun nie. Moenie dat hierdie bakterieë via die verpakking, jou hande of die kombuisware in jou kos beland nie. Maak die vleis deeglik gaar om hierdie bakterieë uit te skakel." |  |
**Hoessein bin Talal** (Arabies: الحسين بن طلال, *Al-Ḥusayn ibn Ṭalāl*; 14 November 1935 - 7 Februarie 1999) was van 11 Augustus 1952 tot met sy dood koning van Jordanië. Volgens Hoessein was hy ’n afstammeling van Mohammed omdat hy lid was van die Hasjim-familie, wat sedert 1921 oor Jordanië heers.

Vroeë en persoonlike lewe
-------------------------

Hoessein is in Amman gebore as die oudste kind van Talal bin Abdoellah en Zein Al-Sjaraf. Hy het in Amman begin skoolgaan en sy opvoeding oorsee voltooi. 

Nadat Talal in 1951 koning geword het, is Hoessein as kroonprins aangewys. Die parlement het Talal ’n jaar later gedwing om te abdikeer weens sy siekte, wat as skisofrenie gediagnoseer is, en ’n regentskapsraad is aangestel wat regeer het totdat Hoessein meerderjarig was. Hy is op 2 Mei 1953 op 17-jarige ouderdom gekroon. Hy was vier keer getroud en het 11 kinders gehad.

Bewind
------

Hoessein, ’n konstitusionele monarg, het vroeg in sy bewind begin met wat ’n "liberale eksperiment" genoem is: die vorming van die eerste demokraties verkose regering in die land se geskiedenis in 1956. ’n Paar maande later het hy die regering gedwing om te bedank, ’n krygswet afgekondig en politieke partye verbied. 

Jordanië was onder Hoessein by drie oorloë met Israel betrokke, onder meer die Sesdaagse Oorlog van 1967, wat tot gevolg gehad het dat Jordanië die Wesoewer verloor het. In 1970 het Hoessein Palestynse vegters (fedajeen) uit Jordanië verban nadat hulle die land se veiligheid bedreig het in wat bekend geword het as Swart September. Die koning het in 1988 Jordanië se terugtrekking uit die Wesoewer aangekondig nadat die Palestynse Bevrydingsorganisasie (PBO) internasionaal erken is as die enigste verteenwoordiger van die Palestyne. Hy het die krygswet in 1989 herroep en weer demokratiese verkiesings ingestel. In 1994 was hy die tweede Arabiese staatshoof wat ’n vredesooreenkoms met Israel geteken het.

Toe Hoessein in 1953 die troon bestyg het, was Jordanië ’n jong nasie wat die Wesoewer beheer het. Die land het min natuurlike hulpbronne gehad en ’n groot Palestynse vlugtelingsbevolking weens die Arabies-Israeliese oorlog van 1948. Hy het sy land deur vier stormagtige dekades van die Arabies-Israeliese konflik en die Koue Oorlog gelei en suksesvol die druk van Pan-Arabiste, die Sowjetunie, Westerse lande en Israel gebalanseer. Teen die einde van sy 46 jaar lange bewind was Jordanië ’n stabiele moderne land. 

Ná 1967 het hy al hoe groter pogings aangewend om die Israelies-Palestynse probleem op te los. Hy het as versoenende tussenganger opgetree tussen verskeie Midde-Oosterse strydende partye en is beskou as die streek se vredemaker. Hy was bekend daarvoor dat hy politieke andersdenkendes en teenstanders verskoon het en vir hulle senior ampte in die regering gegee het.

Dood
----

Hoessein, wat tientalle sluipmoordpogings en sameswerings oorleef het, was die streek se langs regerende leier. Hy is op 7 Februarie 1999 op 63-jarige ouderdom aan kanker oorlede. Sy staatsbegrafnis was die grootste byeenkoms van wêreldleiers sedert 1995. 

Hy is deur sy oudste seun, Abdoellah II, opgevolg.
Die **Katolieke Universiteit Leuven** (ook bekend as **KU Leuven**) is 'n belangrike universiteit in die Belgiese stad Leuven. Die universiteit is die grootste Nederlandstalige universiteit ter wêreld, en ook die grootste universiteit in die Lae Lande. 

Alhoewel die huidige universiteit eers amptelik in 1835 gestig is, strek sy verlede terug na die vyftiende eeu. Sy direkte voorsaat, die ou Universiteit Leuven is in 1425 as die eerste universiteit in die Lae Lande gestig, maar hy is in 1797 tydens die Napoleontiese oorloë opgehef. Net na die totstandkoming van België in 1830, is KU Leuven gestig om as die voortganger van die ou universiteit te dien. In die twintigste eeu het KU Leuven 'n belangrike rol in die Belgiese taalpolitiek gespeel, en is hy in 1968 in 'n Nederlandse en 'n Franse universiteit verdeel. Die Franse universiteit het na Louvain-la-Neuve in Wallonië verhuis, terwyl die Nederlandse universiteit in Leuven agtergebly het.

In die 2014-2015 akademiejaar was daar 57 181 studente aan KU Leuven. As voertaal word sowel Nederlands, Engels, Frans as Spaans gebruik, hoewel die grote meerderheid klasse in Nederlands aangebied word. In Nederlands is daar 55 grade op baccalaureusvlak, 133 grade op meestersvlak, en 48 meester-na-meester-grade. In Engels word daar 2 baccalaureusgrade, 48 meestersgrade en 27 meester-na-meester-grade aangebied. Frans het 2 meestersvlak grade, en Spaans het een meester-na-meester-graad.
**Veronica Lake** (\* 14 November 1922 in Brooklyn, Verenigde State, as *Constance Frances Marie Pckelman*; † 7 Julie 1973 in Burlington, Vermont) was 'n Amerikaanse aktrise wat gedurende die 1940's een van die top film sterre in Hollywood was.

Biografie
---------

Veronica Lake is 'n gebore as die dogter van 'n gesin uit 'n arme agtergrond. Sy maak haar debuut in 1939 in 'n ondersteunende rol in die film *Sorority House*. Lake teken 'n kontrak in 1941 met Paramount. Na 'n paar klein rolle verskyn Lake in 1941 in *I Wanted Wings*, haar eerste belangrike rol. Kort nadat Veronica Lake tert in kunstig ambisieuse film *Sullivans Travels*.

Sy maak haar internasionale deurbraak in 1942, in die bende rolprent *This Gun For Hire*. Die rolprent was die eerste van vier waarin Lake saam met Alan Ladd gespeel het, die ander rolprente was *The Glass Key*, *The Blue Dahlia* en *Saigon*.

Na 'n reeks baie suksesvolle rolprente het sy uit die kollig getree in die 1950's.

Veronica Lake vier was keer getroud en sy het talle buite egtelike verhoudings gehad; onder andere met Howard Hughes en Aristoteles Onassis.

Veronica Lake is in 1973 oorlede. Haar dood was veroorsaak deur dekades van alkoholisme.

Filmografie
-----------

* 1939: *Sorority house*
* 1939: *The Wrong Room*
* 1939: *Dancing Co-Ed*
* 1939: *All Women Have Secrets*
* 1940: *Young As You Feel*
* 1940: *Forty Little Mothers*
* 1941: *I Wanted Wings*
* 1941: *Hold Back The Dawn*
* 1941: *Sullivans Travels*
* 1942: *The Gun For Hire*
* 1942: *The Glass Key*
* 1942: *I Married A Witch*
* 1942: *Spar Spangled Rhythm*
* 1943: *So Proudly We Hail!*
* 1944: *The Hour Bfore The Dawn*
* 1945: *Bring On The Girls*
* 1945: *Out Of This World*
* 1945: *Duffy's Tavern*
* 1945: *Hold That Blonde*
* 1946: *Miss Susie Slagle's*
* 1946: *The Blue Dahlia*
* 1947: *Ramrod*
* 1947: *Variety Girl*
* 1948: *Saigon*
* 1948: *The Sainted Sisters*
* 1948: *Isn't It Romantic?*
* 1949: *Slattery's Hurricane*
* 1951: *Stronghold*
* 1966: *Footsteps In The Snow*
* 1970: *Flesh Feast*

|  |  |
| --- | --- |
| Normdata Edit this at Wikidata | 
* BNE: XX1266399
* BNF: cb141959024 (data)
* GND: 133974669
* IMDb: nm0000043
* ISNI: 0000 0001 1621 7421
* LCCN: n83068934
* NKC: xx0161023
* NTA: 155927205
* SELIBR: 252446
* SNAC: w6g28vgh
* SUDOC: 05916090X
* VIAF: 37126929
* WorldCat Identities: lccn-n83068934

 |
Die **Hannover CL.II** is 'n Duitse dubbeldekker, tweesitplek vegvliegtuig wat as 'n veeldoelige vliegtuig gebruik was tydens die Eerste Wêreldoorlog.

Vroeg in 1917 het die Duitse Lugministrie 'n spesifikasie uitgereik vir 'n nuwe kategorie vliegtuig: die CL kategorie. Dit spesifiseer 'n tweesitplek vliegtuig wat nie meer as 750 kg mag weeg nie. Die eerste prototipe deur *Hannoversche Waggonfabrik* ontwikkel was vir 'n ontwerp deur Hermann Dorner wat die *CL.II* genoem is. Die ontwerp was vir 'n klein, kompakte dubbeldekker met 'n 180 perdekrag Argus As.III motor. Die stertvin en hoogteroer was 'n unieke ontwerp: die hoogteroer het twee vlerke gehad. Die produksie modelle se onderste vlerk het groter dihedrale hoek (dit is die hoek van die vlerk met romp) gehad en die boonste gedeelte van die stertvin was meer gerond.

Daar was 439 *CL.II's* vervaardig; dit is onseker of die *CL.II's* vervaardig deur L.F.G. hierby ingereken is. Hulle was die *CL.IIa* genoem. Die *CL.II's* is in Desember 1917 in diens gestel. Hulle was toegerus met een Spandau masjiengeweer, voor in die middel en ook 'n Parabellum masjiengeweer op 'n ring wat die verkenner kon gebruik. Omrede die boonste vlerk na aan die romp was het die vlieënier uitstekende sig gehad. Die unieke rigtingroer konfigurasie het aan die verkenner 'n beter as normale lyn van vuur gegee.

Die *Hannover CL.III* het die *Hannover CL.II* opgevolg.

Sien ook
--------

* Lys van vegvliegtuie

Bron
----

* *Fighters 1914-1919: Attack and Training Aircraft*, Kenneth Munson, 2004, ISBN 978-0-753721-73-5
Die **Langeberg-rebellie** van 1896-1897 was ‘n stryd van die Tswana teen Britse koloniale oorheersing.

Agtergrond
----------

In 1885 is die gebied tusssen die Oranjerivier en die Moloporivier deur Groot-Brittanje geannekseer as die kroonkolonie Brits-Betsjoeanaland. Tien jaar later, 16 November 1895, is die landstreek by die Kaapkolonie ingelyf. Die Tswanas is van hul diamantryke stamgrond na reservate verdryf. Hulle is gedwing om op die plase van die blanke setlaars en die myne by Kimberley te werk. Hulle moes ‘n hutbelasting betaal. Polisie is aangestel om die mense te beheer en allerhande nuwe wette toe te pas. Al meer grond is onteien. Rondloper beeste is geskut. Wildsbokke is op groot skaal deur die koloniste geskiet. Die Tswanas het verarm, was wanhopig en onrus het onder hulle geheers. Die hoofmanne se gesag is ondermyn, maar die bevolking het na hulle opgesien om leiding in hierdie plofbare situasie.

Opstand
-------

In die stryd om die verspreiding van runderpes te bekamp, is op 27 November 1896 17 beeste, waarvan slegs ‘n paar besmet was, doogeskiet. Beeste was nie alleen voedsel vir die Tswanas nie. Dit was ook hul rykdom en van groot kulturele belang. Die atmosfeer was deur die blanke indringing reeds gespanne en toe kom die nuwe owerheid en skiet van die Tswana se beeste. Hoofman Galeshewe en sy Tlhaping-volgelinge kom op Kersaand 1896 in opstand en vermoor twee blanke winkeliers. ‘n Polisiemag en soldate word gestuur om die daders aan te keer. Galeshewe vlug na skuiling in ‘n kloof in die Langeberge. Hoofman Toto van die Tlharo-groep en hoofman Luka Jantjie van die Batlapin sluit hier by hom aan. ‘n Gewapende mag van oor die 2000 man uit alle dele van die Kaapkolnie is byeengebring om die oproer te onderdruk. Dit neem die mag egter 6 maande om die 500 uitgehongerde en uitgeputte rebelle te verdryf. Eers daarna is die rebelle stelselmatig tot oorgawe gedwing. Luka Jantie het op 30 Julie 1897 gesneuwel en is onthoof. Toto het hom op 2 Augustus oorgegee en is na Robbeneiland verban. Galeshewe ontsnap en is heelwat later in ‘n grot vasgekeer en gewond. Hy is tot 12 jaar tronkstraf veroordeel. Tydens die opstand is ‘n 1500 rebelle gedood. Die koloniale magte se verliese was 28 man en 36 gewondes. Enkele rebelle is opgehang en vierduisend is gevange geneem en as kontrakarbeiders na die Wes-Kaap gedeporteer.

Bibliografie
------------

* mahala.co.za/culture/the-last-stand-of-a-south-african-hero/
* Matlhako, Chris: The Langeberg ‘Rebellion’ – Luka Jantjie, Galeshewe and Toto – their little known story of courage and bravery in defence of their people, land and livelihood.
* Stapleton, Timothy J.: Encyclopedia of African colonial conflicts. Denver, Col.: ABC-CLIO, 2017. ISBN 978-1-59884-836-6
* www.jstor.org
**Ferrara** is die administratiewe setel van die gelyknamige provinsie in die Italiaanse streek Emilia-Romagna, geleë aan die regteroewer van die Porivier. Die rivierarm *Po di Volano* vloei deur die historiese middestad (*Centro storico*) wat deur Unesco tot wêrelderfenisgebied verklaar is. Ferrara is die setel van 'n Rooms-Katolieke aartsbiskop en een van die oudste universiteite in Europa, die Universiteit Ferrara wat in 1391 gevestig is.

Die *Castello Estense* se magtige versterkings verduidelik die aard van politieke betrekkinge tussen Noord-Italië se heersende families in die Middeleeue
Beveiliging van die beskadigde *Palazzo della Borsa* nadat Noord-Italië in Mei 2012 deur 'n reeks swaar aardbewings getref is
Ferrara is een van min groot nedersettings in Italië wat sy oorsprong nie in die Romeinse antieke het nie, maar eers in die Middeleeue gestig is. Die destydse versterkings en stadsmuur het volledig bewaar gebly. Onder die bewind van die heerserfamilie d'Este, wat onder Italië se voorste beskermhere van Renaissance-kuns gereken word, is Ferrara in die 14de eeu uitgebou tot 'n eersterangse sentrum van Renaissance-boukuns. Die hofargitek Biagio Rossetti se uitbreiding van die middestad is een van die vroegste Europese voorbeelde van stadsbeplanning.

Die waterkasteel *Castello Estense* het gedurende Ferrara se bloeitydperk in die 14de en 15de eeu as hertoglike setel gedien en – naas opulente privaatvertrekke – die d'Este-familie se kunsversameling gehuisves. 'n Tweede eersterangse argitektoniese besienswaardigheid is die katedraal van Ferrara in die Romaans-Gotiese styl met 'n marmer-kloktoring, ingewy in 1135 en gewy aan Sint Joris as beskermheilige van Ferrara.

Aardbewings hou, soos elders in Italië, 'n konstante bedreiging vir Ferrara se kunsskatte in. Op 20 Mei 2012 is talle historiese geboue en kerke in Ferrara en sy omgewing deur 'n aardbewing ernstig beskadig, waaronder die Castello Estense se Leeutoring.

Sien ook
--------

* Lys van Wêrelderfenisgebiede
'n Vroulike mot (*Gymnoscelis rufifasciata*) wat feromone afskei.
'n **Feromoon** is volgens die definisie van Karlson en Lüscher (1959) 'n chemiese verbinding wat uitgeskei is deur 'n individu en wat ontvang word deur 'n tweede individu van dieselfde spesie, by wie 'n spesifieke reaksie veroorsaak word.

Soorte feromone
---------------

Feromone kan op grond van die spesifieke reaksies wat dit ontlok in verskillende groepe ingedeel word.

1. Afsetterferomone verander die ontvanger se endokrien- en reproduksiesisteme. Dit kan 'n langtermyn verandering wees.
Manlike muise kan byvoorbeeld urinêre feromone afskei wat die wyfie se voortplantingstoestand beïnvloed
2. Vrystellerferomone kan onmiddellike reaksies ontlok soos by aggregasieferomone of sekslokstowwe
Die Asiese olifant se wyfie produseer 'n stof in haar urine wat deur die manlike olifant waargeneem word en wat tot paringsgedrag lei ((Z)-7-dodekenielasetaat). Dit gebeur nogtans net indien sy op hitte is.

Allelochemiese verbindings
--------------------------

Feromone is *intra*spesifieke semiochemiese verbindings wat binne een spesie boodskappe oordra. Interspesifieke semiochemiese verbindings wat boodskappe tussen individue van verskillende spesies oordra kom ook voor. Hulle word ook *allelochemiese verbindings* genoem en onderverdeel in:

1. Allomone bevoordeel veral die sender van die boodskap
Van die spinnekoppe sintetiseer spesifieke motferomone om hulle nader te lok
2. Kaïromone bevoordeel veral die ontvanger
Kewers gebruik soms die feromone van hulle prooi om hulle op te spoor.

Soms word dieselfde stof deur verskillende spesies as feromoon gebruik, maar die boodskap se betekenis kan verskillend wees. Bensaldehied is 'n spoorferomoon vir bye van die genus *Xylocopa* (Apidae), 'n manlike seksferomoon vir motte van die genus *Pseudoletia* (Noctuidae) en 'n verdedigingsferomoon vir miere van die genus *Veromessor* (Formicidae).
Die **Vlamlelie** (*Gloriosa superba*) is 'n giftige knol- en rankplant wat wydverspreid in Afrika voorkom. Dit staan ook as die vuurlelie, boslelie, geelboslelie of rooiboslelie bekend. Die blomme word uitsluitlik in die somer voortgebring. Die kleur van die sierlike kroonblare wissel van gebied tot gebied, en kan rooi, oranje of geel wees. Die vrug is 'n kapsule wat etlike rooibruin sade vrystel. Aanraking kan velirritasie veroorsaak, maar die plant word ook gebruik as medisyne of rate vir 'n hele reeks kwale en parasiet-infestasies, of om wonde te disinfekteer. Dit is die nasionale plant van Zimbabwe.

Galery
------

* 
* 
* 
* 
*

Bronne
------

* 
* 
* 

|  |  |
| --- | --- |
| Taksondatabasisse | 
* Wd: Q2175092
* APDB: 183263
* EoL: 1088879
* EPPO: GLOSI
* FloraBase: 49050
* FoC: 200027670
* GBIF: 2740024
* GRIN: 17663
* iNaturalist: 141177
* IPNI: 535953-1
* ITIS: 502804
* IUCN: 44393073
* NCBI: 41220
* Plant List: kew-307988
* PLANTS: GLSU2
* Tropicos: 18400626
* WCSP: 307988

 |
*Patroklos*, deur Jacques-Louis David (1780)
In die Griekse mitologie, soos vertel in Homeros se *Ilias*, was **Patroklos** (Grieks: Πάτροκλος, "glorie van die vader") ’n goeie vriend van Achilles. Hy was die seun van Menoetius, seun van Aktor, die koning van Opus, en deur sy ouma Aigina, Achilles se kleinneef.

Mitologie
---------

### Vroeë lewe

As kind het Patroklos ’n ander kind doodgemaak uit woede oor ’n bordspel. Menoetius het Patroklos aan Peleus, Achilles se pa, gegee en hy het saam met Achilles grootgeword. Patroklos was ’n rolmodel vir Achilles, want hy was ouer en wys.

### Trojaanse Oorlog

Toe die noodlot volgens die *Ilias* in die Trojaanse Oorlog teen die Achajers (Grieke) was en die Trojane hulle skepe bedreig het, het Patroklos die geveg teen hulle gelei. Hy het Achilles se wapentuig aangetrek en baie Trojane en van hulle bondgenote doodgemaak, onder andere ’n seun van Zeus, Sarpedon. Hy is daarna self doodgemaak, deur Paris se broer Hektor.

’n Beker wat uitbeeld hoe Achilles Patroklos verpleeg
Achilles het Patroklos se liggaam gaan haal, wat van sy wapentuig gestroop was en op die slagveld beskerm is deur Menelaos en Alias. Achilles wou nie toegelaat dat Patroklos begrawe word nie todat Patroklos se spook verskyn het en geëis het om begrawe te word sodat hy na die onderwêreld kan gaan. Nadat Achilles ook gesneuwel het, is hulle oorskot saam begrawe.

Verhouding met Achilles
-----------------------

Hoewel geen eksplisiete seksuele verhouding tussen Achilles en Patroklos in die Homeriese tradisie genoem word nie, het latere Griekse skrywers geskryf oor wat hulle as deur die tekste geïmpliseer beskou het. Aischulos en Faidros het byvoorbeeld geskryf daar was duidelik ’n verhouding tussen hulle, en albei het na Achilles verwys as die passiewe maat in die verhouding.

Morales en Mariscal het gesê daar is "’n polemiese tradisie oor die aard van die verhouding tussen die twee helde". Volgens Ledbetter (1993) bestaan ’n idee dat Patroklos ’n deernisvolle kant van Achilles verteenwoordig, want Achilles was bekend vir sy woede, soos genoem in die eerste reël van die *Ilias*. Ledbetter verbind die manier waarop Achilles en sy ma, Tetis, kommmunikeer met die kommunikasie tussen Achilles en Patroklos.

Hooker beskryf die noodsaaklikheid van Patroklos se teerheid teenoor Achilles in die *Ilias*. Volgens sy teorie gee die teerheid aanleiding tot ’n selfs groter tragedie. Hooker argumenteer dat hoe groter die liefde is, hoe groter ook die verlies.

Bibliografie
------------

* Plato (1925). *Symposium*. Plato in Twelve Volumes. **9**. Vertaal deur Fowler, Harold N. Cambridge, MA; Londen, VK: Harvard University Press; William Heinemann Ltd."Aanlyn weergawe". *Perseus Digital Library*.

Skakels
-------

* Wikimedia Commons logo Wikimedia Commons het meer media in die kategorie Patroklos.

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNF: cb119597736 (data)
* GND: 118803271
* SUDOC: 078600677
* VIAF: 40174703
* WorldCat Identities: viaf-40174703

 |